SR-lid rand glo meisie op kampus aan | Maroela Media
SR-lid rand glo meisie op kampus aan
Die Marthinus Theunis Steyn-standbeeld op die Universiteit van die Vrystaat se hoofkampus. (Foto: UVS)
Die Universiteit van die Vrystaat (UV) het ŉ ondersoek van stapel gestuur nadat ŉ lid van die studenteraad (SR) Woensdagoggend glo sy meisie op die Bloemfontein-kampus aangerand het.
Lacea Loader, woordvoerder van die universiteit, het by navraag aan Maroela Media gesê die beweerde voorval het voor die manskoshuis plaasgevind.
“Die SR-lid het na bewering sy meisie, wat ook ŉ UV-student is, aangerand. Die voorval word deur die kampus se beskermingsdienste ondersoek,” het sy gesê.
Loader het gesê die ondersoek sal die omstandighede rakende die voorval vasstel.
Volgens ŉ plasing op die amptelike Facebook-blad van die South African Student Congress (Sasco) se Solomon Mahlangu-tak, wat egter sedertdien verwyder is, het die voorval omstreeks 01:00 plaasgevind. Die meisie het glo die SR-lid van ontrouheid beskuldig. Sy het glo gehuil en is aangerand omdat haar huilery hom in die verleentheid gestel het. Ná die beweerde aanranding het die kampus se veiligheidsdienste op haar afgekom.
“Die universiteit se bestuur het vinnig opgetree deur mediese behandeling en berading aan die slagoffer te verskaf. Die universiteit se eenheid wat verantwoordelik is vir dissipline en bemiddeling is ook bewus van die voorval en het ŉ afsonderlike ondersoek van stapel gestuur,” het Loader bygevoeg.
Volgens Loader het die studenteraad sy ontevredenheid oor die voorval uitgespreek en die beweerde gedrag van die SR-lid veroordeel.
“Die uitvoerende bestuur verdra nie sulke gedrag nie en is bekommerd dat dit steeds op kampusse oor die land gebeur. Die UV het hierteen opgetree deur progressiewe beleidsriglyne in werking te stel teen seksuele aanranding, seksuele teistering, geslagsgebaseerde geweld en diskriminasie,” het sy gesê.
Loader het gesê bewusmakingsveldtogte word ook voortdurend gehou om die belangrikheid van kwessies soos geslagsgebaseerde geweld onder die aandag van personeel en studente te bring.
Daar word nie genoem dat hy met onmiddellike effek uit die koshuis geskop en uit die universiteit geskors is hangende ‘n ondersoek nie? Hoekom sou dit nou weet?
Schalk · 11 maande gelede
Geleerdheid bepaal nie opvoeding of morele etiek nie, ook nie intellek.
Moontlik ‘n #Feesmustfall-lid.